Ole Birk Olesen (LA), 2012-05-03:
Vi har her med et lovforslag at gøre, som har få positive sider og rigtig mange store negative sider.
Jeg vil starte med det positive.
Der er skattefrihed for unge og for pensionister, der udfører småjob for venner, familie og naboer, og det synes vi er positivt.
Det er en legalisering af en adfærd, som i forvejen finder sted, og som de fleste finder uproblematisk.
Man kan dog undre sig over, hvorfor det kun er unge op til 16 år og pensionister, der skal være omfattet af det her.
Der gælder vel lighed for loven i Danmark, og aldersdiskriminationen må vel ikke indføres, så man skulle mene, at dette princip bør udstrækkes til alle aldersgrupper, hvis man vil holde sig inden for et princip om lighed for loven.
Det, som er godt, hvis en 16-årig gør det, bliver vel ikke skidt, hvis en på 30 år gør det.
Så til alt det negative.
Det, som indføres her, er først og fremmest et nyt princip, som baner vejen for, at der kan gennemføres adskillige andre horrible ting gennem årene, hvis dette princip først accepteres.
Det er princippet om, at en køber af en vare kan gøres ansvarlig for, om sælgeren betaler sin skat.
Tænk, hvad det vil kunne føre til på alle mulige andre områder.
Tænk, hvis man skulle kunne gøres ansvarlig for, om den, man køber en ydelse hos, overholder arbejdsmiljølovgivningen.
Tænk, hvis man skulle kunne gøres ansvarlig for, om den person, man køber en ydelse hos, overholder miljølovgivningen.
Der er jo ingen grænser her.
Glidebanen er smurt ind, og vi kan se alle mulige risici for, at det her vil føre til, at fremtidens Thomas Jensener vil stå her på talerstolen og sige: Det her kan vi gøre, fordi vi for 10 år siden i det herrens år 2012 vedtog dette princip.
Så jeg siger, at vi skal stoppe nu, inden vi går ind på denne glidebane.
Så er der SKATs adgang til privat ejendom.
Vi har hørt, at der er adskillige eksempler på, at offentlige myndigheder har ret til at gå ind på et privat boligområde uden at have en retskendelse.
Det er rigtigt.
Der er 235 eksempler på det i lovgivningen allerede i dag.
Og den gamle regering var ikke spor bedre end den nye.
I 2003 var der kun 185 love, i 2010 var det sted til 234 love.
Så det gamle VKO-flertal – som står heroppe og problematiserer det her – har måske også nok en høne at plukke med sig selv også.
Men det skal ikke forhindre os i at sige, at vi mener, at grundlovens § 72 om, at udgangspunktet må være, at offentlige myndigheder skal have en retskendelse, før de kommer ind på folks boligområde, skal gælde, og det skal være en meget særlig undtagelse, hvis myndighederne skal have lov til andet.
Dette er ikke en sådan særegen undtagelse.
Et renoveringsprojekt af et hus varer jo typisk uger og måneder.
Så det synes jeg da at man skal gøre i stedet for nu igen at lave en undtagelse fra § 72, som vil blive undtagelse nummer 236.
Så er der forslaget om, at gulpladebiler under 4 t skal være forsynet med navn eller logo.
Vi hørte jo næsten fra den socialdemokratiske ordfører heroppefra, hvad det handlede om.
Det handler om, at naboerne skal kunne se, hvad der foregår, for SKAT kan jo bare tjekke nummerpladen.
Naboerne skal kunne se det, fordi man i regeringspartierne har et ønske om, at det gode naboskab i Danmark – hvor man ikke nødvendigvis stikker hinanden, medmindre der er noget meget alvorligt på færde inde hos naboen – skal tilsidesættes, for at man til gengæld kan få nogle kroner kradset ind til statskassen.
Det synes vi ikke i Liberal Alliance.
Vi synes, det er et vigtigt princip, at naboer kan regne med hinanden og hjælpe hinanden i forskellige situationer, og derfor vil vi ikke være med til, at man sætter det her logo på for at opfordre naboer til at angive hinanden.
Min tid er gået, og vi stemmer selvfølgelig imod dette forslag.